Olympisk landsby

En olympisk landsby er et bostedsenter bygget for de olympiske leker, vanligvis i en olympiapark eller et annet sted i vertsbyen. Olympiske landsbyer er bygget for å huse alle deltagere, såvel som funksjonærer og trenere. Etter München-massakren under De olympiske sommerleker i 1972 er landsbyene blitt sikrere. Bare utøvere, trenere og offisielle funksjonærer har adgang til rom i landsbyen, selv ikke familiemedlemmer og tidligere olympiske utøvere får adgang uten omhyggelig kontroll, og heller ikke presse og media har adgang.


== Historie ==
Idéen om en olympisk landsby kommer fra Pierre de Coubertin. Frem til De olympiske sommerleker i 1924 leide de nasjonale olympiske komitéer lokaliteter rundt om i vertsbyen for å huse deltakerne, noe som ble for dyrt. For lekene i 1924 bygde arrangørene hytter nær olympiastadion for at deltakerne skulle ha lett adgang til lekene. Landsbyen fra 1932 tjener som en modell for dagens landsbyer, den bestod av en gruppe bygg med rom for utøverne og bygninger med andre fasiliteter som kantine, spisesal, og felles oppholdsrom.


== Livet i landsbyene ==
Det er blitt rapportert om omfattende festing og seksuelle utskeielser i de olympiske landsbyer.  For lekene i 2014 i Sotsji ble det delt ut gratis 100 000 kondomer fra IOC til de 6 000 deltagerne  (ca. 16 per utøver), for lekene i  London i 2012 ble det delt ut 150 000 kondomer. Sydney bestilte  70 000 kondomer, men oppdaget at de skulle ha bestilt ytterlige 20 000.


== Liste over olympiske landsbyer ==


=== De første landsbyer ===
Athen 1906:  Zappeion, som ble brukt under lekene  i 1896 som arena for fekting ble brukt i 1906  (ikke tilsiktet, eller planlagt) som olympisk landsby.
Paris 1924: Et antall hytter ble bygget nær stadion for å huse besøkende utøvere. Området ble kalt olympisk landsby.
Los Angeles 1932: Den første olympiske landsby ble bygget i Baldwin Hills i utkanten av Los Angeles. Den var kun for de mannlige utøvere. Landsbyen omfattet flere hundre bygninger, inklusive post- og telegrafkontorer, et amfiteater, sykehus, brannstasjon og en bank. Kvinnelige atleter ble plassert i et hotell, Chapman Park Hotel på  Wilshire Boulevard. Bygningene ble revet etter lekene.
Berlin 1936: Det ble bygget i alt 145 én- og to-etasjes bygg med leiligheter (Haus der Nationen), et forsamlingshus (Hindenburghaus), et  teater, et hospital, en innendørs arena, et svømmebasseng og en sauna i Wustermark omtrent ni km vest for Berlin. De ble brukt som brakker i over 50 år, men er nå bare ruiner igjen. Jesse Owens' hus er blitt restaurert.
Helsingfors 1952: Den første olympialandsby, Olympiakylä ble bygget i Kottby, et distrikt i Helsingfors for de planlagte lekene i 1940. Lekene ble avlyst på grunn av andre verdenskrig. En annen olympialandsby, Kisakylä, ble bygget i nærheten for lekene i 1952. Kisakylä kunne ikke huse alle utøverne, så andre landsbyer ble planlagt i Otnäs og Sandhamn, nær en militærbase. Både Olympiakylä og Kisakylä er oppført i Docomomo som gode eksempler på moderne arkitektur i Finland.
Melbourne 1956: Et område i Heidelberg hvor utøverne bodde kalles fremdeles for "Olympic Village". Etter lekene ble utøvernes boliger brukt som bosteder for den lokale befolkning. Området er nå et sportsanlegg, en barneskole, et shoppingsenter og et helsesenter.


=== Fra 1960 ===
Roma 1960: Det ble bygget 33 bygninger på to, tre, fire og fem etasjer.
Squaw Valley 1960: (vinterleker). Fire identiske tre-etasjes leilighetsbygg hvorav to står fremdeles, men modernisert.
Mexico City 1968: Det ble bygget 904 leiligheter fordelt på 29 fler-etasjes bygninger i Miguel Hidalgo Olympic Village Complex
München 1972: Høyhus på  25, 22, 20, 19, 16, 15, og 12 etasjer er idag studentboliger. (München vil huskes for München-massakren
Montreal 1976: Det ble bygget en 23-etasjes pyramide-lignende bygning, som nå er leiligheter.
Lake Placid 1980: (vinterleker). Landsbyen ble bygget med tanke etterbruk som føderalt fengsel for kriminelle som sonet for første gang, derfor med lavere sikkerhetsnivå. Idag kjent som FCI Ray Brook og brukes fortsatt
Moskva 1980: 18 bygninger på 16 etasjer
Sarajevo 1984: (vinterleker). Leilighetsbygg, brukt idag som innkvartering for turister
Los Angeles 1984: Ble bygget med tanke på fremtidig bygg for studenter ved  UCLA, som nå er studentboliger for CSULA, USC, og UCSB.
Calgary 1988: (vinterleker). Nå studentboliger på campus til University of Calgary. Utøvernes landsby bestod av eksisterende bygg, Kananaskis, Rundle, Castle, Norquay og Brewster buildings, såvel som de nylig oppførte Glacier og Olympus buildings
Seoul 1988; 22 fler-etasjes bygninger.


=== Fra 1990 ===
Albertville 1992: (vinterleker) Brides-les-Bains
Barcelona 1992: Et nytt område La Vila Olímpica ble bygget på en tørrlagt strand ved Poblenou, senere leiligheter.  Andre landsbyer ble bygget i Banyoles og La Seu d'Urgell for roing og padling.
Lillehammer 1994: Landsbyen ble bygget på en vestvendt skråning like nord for Lillehammer og bygget i stil med gamle bygninger Gudbrandsdalen. Til etterbruk er det blitt benyttet bl.a. til eldreboliger, eldresenter, lokaler for Oppland distrikthøyskole samt studio for NRK, Oppland.
Atlanta 1996: Byggene ble oppført på eiendommene til Georgia Institute of Technology, Clark Atlanta University, og Georgia State University. Olympialandsbyen ble senere kjøpt av Georgia Tech til studentboliger. Landsbyen på Clark Atlanta ble senere boliger for studenter ved CAU.
Nagano 1998: Landsbyen ligger 7 kilometer sydvest for Naganos jernbanestasjon. Totalt landområde er på 19 hektar. Det er 1 032 leiligheter i 22 bygninger som kan huse 3 000 mennesker. En annen landsby ble bygget i Karuizawa, et område for lekenes nye gren, curling. Karuizawa ligger 70 kilometer sydvest for Nagano City. 120 detakere fra ni land bodde på  Karuizawa Skate Center Hotel under lekene.
Sydney 2000: En ny forstad, Newington, ble boliger etter lekene.


=== Fra 2000 ===
Salt Lake City 2002: (vinterleker). Boliger fra University of Utah og Fort Douglas (på campus) ble tatt i bruk som utøverboliger
Athen 2004: En ny forstad, bestående av fire-fem etasjes leilighetsbygg i Parnitha et område nordøst for Athen nær forstaden Maroussi hvor det olympiske hovedanlegget, OAKA, ligger.  Athens Olympialandsby ble også et boligområde etter lekene. I dag har landsbyen kapasitet til om lag 10 000 mennesker, men er ikke i bruk
Torino 2006: Olympialandsbyen ble lagt til byene Bardonecchia, Sestriere og Torino.
Beijing 2008: Det ble bygget to seks-etasjes bygg, Beijing Olympic Village, 22 seks-etasjes bygg og 20 ni-etasjes bygg for lekene i Beijing og Royal Park Hotel ble brukt for arrangementene i Hongkong.
Vancouver 2010: To nye anlegg; Vancouver Olympic Village og Whistler Olympic Paralympic Village ble bygget.
London 2012: Et nytt distrikt i  London fikk navnet East Village
Sotsji 2014: To deltakerlandsbyer, Coastal Olympic Village og Mountain Olympic Village, henholdsvis ved Svartehavet og i Sotsji.
Rio de Janeiro 2016: Det bygges en ny landsby for deltakerne  Barra da Tijuca Olympic Village som bygges i den gamle byen, City of Rock.
Pyeongchang 2018: (vinterleker). Bygging pågår.
Tokyo 2020: Bygging pågår


== Referanser ==